Protokol, planne ná afsterwe van koninginKoningin Elizabeth II (Foto: @RoyalFamily/Twitter) Die ganse wêreld is in rou gedompel ná die afsterwe van koningin Elizabeth II Donderdag in Balmoral, Skotland. “Die koningin is vanmiddag vreedsaam oorlede by Balmoral. Die koning en koningin gemalin sal vanaand by Balmoral bly en môre terugkeer na Londen,” het die koninklike familie in ŉ kort verklaring gesê. Sy het vroeër vanjaar die eerste Britse monarg geword om sewe dekades lank te regeer. Dié buitengewone mylpaal is in vreugdevolle luim tydens haar platinum-jubileum in Brittanje gevier, met onder meer militêre parades, straatpartytjies en ŉ popkonsert buite Buckingham-paleis. Nou, skaars ŉ paar maande later, heers daar ŉ somber atmosfeer in Brittanje sedert die geliefde 96-jarige koningin, ma en ouma, se afsterwe. Die brandende vraag op almal se lippe is: Wat gebeur volgende? Mense het Donderdag buite die Buckingham-paleis in die reën begin saamdrom nadat nuus van koningin Elizabeth II se swak gesondheid aan die lig gekom het. (Foto: Daniel Leal/AFP) ŉ Omvattende plan van aksie genaamd Operation London Bridge is reeds in die 1960’s in plek gestel vir die dag wanneer die koningin tot sterwe sou kom. Dié plan tree onmiddellik ná haar dood in werking. Die 96-jarige staatshoof, en Brittanje se langsdienende monarg, is kort voor haar dood aanbeveel om onder mediese toesig te bly. Voorbereiding vir die hantering van die afsterwe van ŉ staatshoof, veral wat betref reëlings om sleutelfigure en die publiek in kennis te stel, moet versigtig vooraf beplan word. In die ure ná die koningin se dood het ŉ sogenaamde “call cascade” plaasgevind, waartydens die Britse eerste minister, Liz Truss, daarvan ingelig is. Daarna is die kabinet-sekretaris – Brittanje se hoogsgeplaasde staatsamptenaar – en ŉ aantal van die mees senior ministers en beamptes in kennis gestel. Die eerste minister word deur die koningin se privaat-sekretaris ingelig, wat ook die nuus aan die Privy Council Office, wat namens die monarg regeringsdienste koördineer, oordra. Die koninklike huishouding het ŉ amptelike kennisgewing geplaas om die nuus aan die publiek bekend te maak. Die koninklike familie se webwerf is na ŉ swart houbladsy, met ŉ kort verklaring wat die koningin se dood bevestig, verander. Mense het Donderdag buite die Buckingham-paleis in die reën begin saamdrom nadat nuus van koningin Elizabeth II se swak gesondheid aan die lig gekom het. (Foto: Daniel Leal/AFP) Ministers en senior staatsamptenare het ŉ spesifieke e-pos ontvang, en alle vlae reg oor Brittanje hang halfstok. Die koninklike familie sal binnekort die planne vir die koningin se begrafnis aankondig, wat na verwagting sowat tien dae ná haar dood sal plaasvind. Die eerste minister sal binnekort in gesprek tree met die nuwe koning, en koning Charles sal ook na verwagting binnekort ŉ regstreekse toespraak aan die nasie lewer. Omdat die koningin in Balmoral gesterf het, tree Operation Unicorn in werking. Dit beteken dat haar liggaam per trein na Londen geneem word. Indien dit nie moontlik is nie, sal Operation Overstudy in werking tree, wat beteken haar liggaam word per lugvaart vervoer. Die eerste minister en ministers sal die kis begroet. Die verwagting is dat ’n rouperiode van tussen 10 en 12 dae in Brittanje afgekondig sal word. Die dag van die koningin se begrafnis en prins Charles se kroning sal vrywillige openbare vakansiedae wees. Die staatsbegrafnis sal sowat tien dae ná haar dood by die Westminster-abdy plaasvind. Daar sal deur die loop van die middag ŉ oomblik van stilte vir twee minute gehou word. Optogte sal in Londen en Windsor plaasvind en daar sal ŉ toewydingsdiens in die St. George’s-kapel by die Windsor-kasteel gehou word. Die koningin sal in die kasteel se King George VI Memorial-kapel begrawe word. Prins Charles op Woensdag 7 September 2022 in Skotland. (Foto: Jane Barlow/POOL/AFP) Die Accession Coucil ontmoet Vrydag by die St. James’-paleis om prins Charles om 11:00 as die nuwe soewerein aan te kondig. Honderde mense sal die geleentheid bywoon, insluitend die eerste minister en senior ministers. Om 15:30, soos in die dokumente van Operation London Bridge bepaal word, sal die kabinet en die eerste minister met koning Charles in gesprek tree. Hy sal op die derde dag ná sy ma se dood ŉ mosie van vertroue ontvang in die Westminster Hall, waarna hy ŉ toer van Brittanje sal onderneem. Sy eerste plig sal wees om die Skotse parlement te besoek. Hy sal ook Noord-Ierland besoek om sy tweede mosie van vertroue by die Hillsborough-kasteel te ontvang. Charles sal dan na Wallis reis en ŉ diens by Llandaff-katedraal in Cardiff bywoon. Charles se titel het dadelik verander na koning en Camilla, die hertogin van Cornwall, staan ook dadelik as koningin gemalin bekend. William, die hertog van Cambridge, sal nou waarskynlik as die prins van Wallis bekendstaan. Bykomende bronne: Independent.co.uk, Politico, Elle.com